ഹംസയ്ക്ക് അറിയാം മണ്ണിന്റെ നന്മ കവളങ്ങാട് പാടത്തിന്റെ മഹത്വം പഠിപ്പിക്കാന് പല്ലാരിമംഗലം കുടമുണ്ട കാരോത്തുകുഴി ഹംസയുടെ അടുത്തേക്ക് ആരും പോകേണ്ട. 20 വര്ഷം ദമാമില് ഡ്രൈവറായിരുന്ന ഹംസ 2009ല് നാട്ടിലെത്തിയശേഷം നേരേ ഇറങ്ങിയത് പാടത്തേക്ക്. രണ്ടിടങ്ങളിലായി നാലേക്കര് പാടം പാട്ടത്തിനെടുത്ത് കൃഷിയിറക്കി. വിളവ് നൂറുമേനി. പിന്നാലെ, പുരസ്കാരങ്ങളും ഹംസയെ തേടി എത്തിത്തുടങ്ങി. നിലമൊരുക്കല് ഒഴികെ ബാക്കി ഒന്നിനും യന്ത്രസഹായം തേടാറില്ല. കൂലിക്ക് ആളെ കൂട്ടാറില്ല. കുറച്ച് സ്ത്രീകള് കൊയ്യാനെത്തും. അതും ഹംസ പറഞ്ഞിട്ടല്ല. കൊയ്തെടുക്കുന്നതില് നല്ലൊരുപങ്ക് അവര് കൊണ്ടുപോകുന്നതില് ഹംസയ്ക്ക് പരാതിയുമില്ല. വാഴ, കപ്പ, കൂവ, മീന്കൃഷി, ആട്, കന്നുകാലികള് ഇവയൊക്കെയുണ്ടെങ്കിലും കൂടുതല് സമയവും പാടത്തുതന്നെയാണ്. ഈ വര്ഷം കനത്തമഴയില് മടിയൂര് പാടശേഖരത്തില് മലവെള്ളം കയറി. വെള്ളമിറങ്ങിയപ്പോള് വ്യാപകമായി കുളവാഴ വളര്ന്നു. കുളവാഴശല്യം ആദ്യമാണെന്ന് ഹംസ പറഞ്ഞു. അടുത്തമാസം ആദ്യം വിത്തിറക്കേണ്ടതിനാല് ഹംസ കള പറിക്കുന്ന തിരക്കിലാണ്. ജ്യോതി വിത്ത് ഇറക്കാനാണ് ഇത്തവണ ഉദ്ദേശിക്കുന്നത്. പ്രതിസന്ധികളെ ചാലുകീറിവിട്ട് ഇക്കുറിയും നല്ല വിളവ് നേടാമെന്ന് ഹംസയ്ക്ക് ഉറപ്പാണ്. ഈ വര്ഷത്തെ ഏറ്റവും മികച്ച ജൈവ നെല്ക്കര്ഷകനുള്ള പല്ലാരിമംഗലം കൃഷിഭവന്റെ അവാര്ഡും ഹംസയ്ക്കാണ്. 201415 വര്ഷം കുത്തുകുഴി സൊസൈറ്റിയില് ഏറ്റവും കൂടുതല് പാല് അളന്നതിന് ക്ഷീരകര്ഷകനുള്ള അവാര്ഡും 2016ല് കൃഷിഭവന്റെ കര്ഷകപ്രതിഭ അവാര്ഡും ഹംസയെ തേടിയെത്തിയിരുന്നു. അകാലത്തില് മരിച്ച ഇ എന് ഷെയ്ഖിന്റെ കുടുംബത്തിന് അഞ്ച് സെന്റ് സ്ഥലം സൗജന്യമായി വിട്ടുനല്കിയ ഹംസ കര്ഷകസംഘം പ്രവര്ത്തകന്കൂടിയാണ്. ഹംസയുടെ ഭാര്യ സല്മയും കൃഷിയില് സഹായത്തിനുണ്ട്.